《送刘紫岩被召还朝》
明代·林文俊

公昔官居学士院，承恩数上金銮殿。一从休直下西清，南国山銮题欲遍。

迩来宵旰劳天颜，已闻下诏徵公还。江上空怀鸥鹭侣，朝端定接夔龙班。

偶逢菊节开芳饯，极目烟波锦帆远。心如江水只流东，节比黄花偏耐晚。

簪笔重看侍讲帏，凤池挥翰迅如飞。更欲烦公经纬手，殷勤为补山龙衣。

作者简介：（ 1487—1536）明福建莆田人，字汝英，号方斋。正德六年进士。授编修，官至南京吏部右侍郎。谥文修。有《方斋诗文集》。